Aydın Əzimbəyov

Aydın Əlibəy oğlu Əzimbəyov () — Azərbaycan Respublikasının Özbəkistanda fövqəladə və səlahiyyətli səfiri (1996–2004), Azərbaycan Respublikası Prezidentinin fərdi təqaüdçüsü (2005)."Azərbaycan Respublikası Prezidentinin fərdi təqaüdlərinin verilməsi haqqında" Azərbaycan Respublikası Prezidentinin 10 noyabr 2005-ci il tarixli, 1093 nömrəli Sərəncamı  

 Həyatı 
1932-ci ildə Azərbaycan SSR-in Naxçıvanın Cəhri kəndində anadan olmuşdur. Atası Əlibəy Əzimzadə bölgənin tanınmış qənaət öndərlərindən olmuşdur. Atasının Cəhridən sürgün edilməsini xatırladığını deyən Aydın bəy 1937-ci ildə ailəsi ilə birlikdə Özbəkistana sürgün edilmişdir. 1957-ci ildə Daşkənd Kənd Təsərrüfatı Mühəndisləri İnstitutunu bitirmişdir. Təyinatla Qazaxıstana göndərilmiş və 1957–1960-cı illərdə Slavyansk avtobazasının baş mühəndisi, 1960–1964-cü illərdə rəisi olmuşdur. 1964–1966-cı illərdə Özbəkistan SSR Sırdərya vilayəti avtotrestinin baş mühəndisi, 1966–1974-cü illərdə isə rəisi olmuşdur.

1974–1977-ci illərdə Özbəkistan SSR Sırdərya Vilayət Kommunist Partiyasının şöbə müdiri təyin edilmiş, 1977–1986-cı illərdə Özbəkistan SSR Sırdərya Vilayət Kommunist Partiyasının katibi seçilmişdir. 1986–1988-ci illərdə Özbəkistan SSR Avtomobil nəqliyyatı naziri olmuşdur. 1988–1989-cu illərdə Daşkənddə "OrtaAsiyaQazprom" İB-nin Nəqliyyat və xüsusi texnika şöbəsinin rəis müavini, 1989–1990-cı illərdə isə həmin şöbənin rəisi vəzifəsində işləmişdir. 1990–1996-cı illərdə Özbəkistan SSR Nazirlər Kabinetinin Nəqliyyat və rabitə şöbəsinin rəisi olmuşdur.

1970–1980-ci illərdə Özbəkistan SSR-in bütün nəqliyyat (avtomobil, dəmiryol, su) şəbəkəsini vahid bir sistemdə birləşdirməklə, onların fasiləsiz işləməsinin və beləliklə, yüklərin daşınmasının daha səmərəli yerinə yetirilməsinə nail olunmasının əsaslarını hazırlayıb tətbiq etmişdir. 1980–1985-ci illərdə Sovet İttifaqı Kommunist Partiyası Mərkəzi Komitəsi bu məsələyə maraq göstərmiş və həmin ideyanın SSRİ-də tətbiq edilməsinə göstəriş verilmişdir.

1974–1986-cı illərdə Özbəkistanda 300 min hektar susuz ərazinin əkin üçün yararlı hala salınaraq 1 milyondan çox insanın normal təminatı üçün Sırdərya vilayətində üç nəhəng obyektin tikintisinə rəhbərlik etmişdir — gücü saniyədə 200 m³ olan Girak nasos stansiyası; Orta Asiyada ən böyük istilik elektrostansiyası olan Sırdərya İES; pambıq çiyidindən yağ alınması üçün Yağ ekstraksiya zavodu.

Anası Aminə xanım 24 dekabr 1972-ci ildə, atası Əlibəy isə 23 may 1976-cı ildə vəfat etmişlər. Hər ikisi Özbəkistan Respublikasının Sırdərya vilayətinin Baxt şəhərində dəfn olunmuşdur.

20 noyabr 2012-ci il tarixində vəfat etmişdir. İki qızı, bir oğlu var.

 Diplomatik fəaliyyəti 
Azərbaycan Respublikası Prezidentinin 20 iyun 1996-cı il tarixli Sərəncamı ilə Aydın Əzimbəyov Azərbaycan Respublikasının Özbəkistanda yeni yaradılmış səfirliyinə fövqəladə və səlahiyyətli səfir təyin edilmişdir.Özbəkistan Respublikasının Daşkənd şəhərində Azərbaycan Respublikasının fövqəladə və səlahiyyətli səfiri təyin edilməsi haqqında Azərbaycan Respublikası Prezidentinin 20 iyun 1996-cı il tarixli Sərəncamı  — anl.az saytı Həmçinin Aydın Əlibəy oğlu Əzimbəyova Azərbaycan Respublikasının fövqəladə və səlahiyyətli səfiri dərəcəsi verilmişdir.

16 dekabr 2004-cü ildə Azərbaycan Respublikasının Özbəkistanda fövqəladə və səlahiyyətli səfiri vəzifəsindən geri çağırılmışdır."Ə. Əzimbəyovun Azərbaycan Respublikasının Özbəkistan Respublikasında Fövqəladə və Səlahiyyətli Səfiri vəzifəsindən geri çağırılması haqqında" Azərbaycan Respublikası Prezidentinin 16 dekabr 2004-cü il tarixli, 552 nömrəli Sərəncamı   Azərbaycan Respublikasının Prezidentinin 2005-ci il 10 noyabr tarixli Sərəncamı ilə Azərbaycan Respublikasının sosial, ictimai və mədəni həyatında böyük xidmətləri olan şəxslərdən biri kimi Aydın Əzimbəyov Azərbaycan Respublikası Prezidentinin fərdi təqaüdçüsü olmuşdur.

 Mükafatları 
 1985-ci ilin avqustunda Koreya Xalq Demokratik Respublikasının "Şərəf" ordeni;
 2002-ci ilin dekabrında anadan olmasının 70 illiyi münasibətilə Azərbaycanla Özbəkistan arasındakı əlaqələrin yaxşılaşdırılmasında göstərdiyi xidmətlərə görə Özbəkistan Respublikasının "Dostluq" ordeni.

 Mənbə 
"Aydın Əzimbəyov — Tarixlə səsləşən ömür yolu", Məhərrəm Zaman. Bakı, 2012.

 İstinadlar 

Kateqoriya:Azərbaycanın Özbəkistandakı səfirləri
Kateqoriya:Naxçıvanda doğulanlar
Kateqoriya:Azərbaycan Respublikası Prezidentinin fərdi təqaüdçüləri